Ego Petrus marescalis Namucensis, comes Autissiodorensis et Tornodorensis; ego Yolanda uxor ejus: notum facimus presentibus et futuris, nos dedisse in perpetuam eleemosynam ob remedium animarum nostrarum capitulo Autissiodorensi sexaginta solidos redituum in salagio de Malliaco, annis singulis in festo Sancti-Remigii percipiendos. Quod si redditus salagii ad perficiendos dictos sexaginta solidos non sufficerent, nos de aliis redditibus nostris ejusdem castri videlicet Malliaci eos perficiemus, et predicto termino reddi faciemus. Dictum autem capitulum nobis concessit ut annis singulis semel in anno missa de Sancto-Spiritu quandiu vixerimus celebretur pro nobis. Post obitum vero nostri, vel alterius tantum annis singulis in anniversario nostro vel alterius tantum missa celebrabitur pro defunctis. Rogavimus autem venerabilem Dominum Patrem Guillermum Autissiodorensem episcopum, de cujus feodo dictum castrum movet ut dictam eleemosynam nostram ratam haberet, et litteris suis patentibus super hoc capitulo traditis confirmaret, quod et ipse concessit et fecit, et nos in testimonium dicte eleemosyne nostre presentes litteras fecimus annotari, et sigilli nostri munimine roborari. Actum anno gratie millesimo ducentesimo quarto decimo.